Komission asetus (EY) N:o 1085/2003, annettu 3 päivänä kesäkuuta 2003, neuvoston asetuksen (ETY) N:o 2309/93 soveltamisalaan kuuluvien ihmisille ja eläimille tarkoitettujen lääkkeiden markkinoille saattamista koskevan luvan ehtojen muutosten tutkimisesta (ETA:n kannalta merkityksellinen teksti)



Virallinen lehti nro L 159 , 27/06/2003 s. 0024 - 0045



Komission asetus (EY) N:o 1085/2003, annettu 3 päivänä kesäkuuta 2003, neuvoston asetuksen (ETY) N:o 2309/93 soveltamisalaan kuuluvien ihmisille ja eläimille tarkoitettujen lääkkeiden markkinoille saattamista koskevan luvan ehtojen muutosten tutkimisesta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta 22 päivänä heinäkuuta 1993 annetun neuvoston asetuksen (ETY) N:o 2309/93(1), sellaisena kuin se on muutettuna komission asetuksella (EY) N:o 649/98(2), ja erityisesti sen 15 artiklan 4 kohdan ja 37 artiklan 4 kohdan, sekä katsoo seuraavaa: (1) Kun otetaan huomioon käytännön kokemukset neuvoston asetuksen (ETY) N:o 2309/93 soveltamisalaan kuuluvan, markkinoille saattamista koskevan luvan ehtojen muutosten tutkimista koskevan 10 päivänä maaliskuuta 1995 annetun komission asetuksen (EY) N:o 542/95(3), sellaisena kuin se on muutettuna asetuksella (EY) N:o 1069/98(4), soveltamisesta, on aiheellista yksinkertaistaa markkinoille saattamista koskevan luvan ehtojen muutoksia koskevaa menettelyä. (2) Koska ihmisille tarkoitettuja lääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/83/EY(5) liite I on mukautettu tekniikan kehitykseen, tähän asetukseen on aiheellista sisällyttää plasmaperäisten valmisteiden perusdokumentaation ja rokoteantigeenien perusdokumentaation muutoksiin sovellettavat säännökset. (3) Joitain asetuksessa (EY) N:o 542/95 säädetyistä menettelyistä olisi sen vuoksi mukautettava noudattaen kuitenkin yleisiä periaatteita, joihin kyseiset menettelyt perustuvat. (4) On aiheellista säätää yksinkertaistetusta ja nopeasta ilmoitusmenettelystä ilman Euroopan lääkearviointiviraston (jäljempänä "virasto") etukäteisarviointia tiettyjen pienten muutosten toteuttamiseksi, jotka eivät vaikuta valmisteen hyväksyttyyn laatuun, turvallisuuteen tai tehoon. Kuitenkin muiden pienen muutoksen tyyppien osalta olisi edelleen edellytettävä viraston suorittamaa toimitettujen asiakirjojen arviointia. (5) Erilaiset pienen muutoksen tyypit olisi luokiteltava noudatettavan menettelyn määrittämiseksi. On erityisesti tarpeen antaa täsmällinen määritelmä pienen muutoksen tyypille, jonka osalta etukäteisarviointia ei tarvita. (6) On tarpeen selkiyttää markkinoille saattamista koskevan luvan "laajennusta" koskevaa määritelmää, vaikka edelleen olisi oltava mahdollista jättää erillinen, täydellinen hakemus markkinoille saattamista koskevaksi luvaksi lääkkeelle, joka on jo saanut luvan mutta jolla on toinen nimi ja valmisteyhteenveto. (7) On aiheellista antaa virastolle mahdollisuus lyhentää arviointiaikaa kiireellisissä tapauksissa tai pidentää arviointiaikaa, jos kyseessä on huomattava muutos, johon liittyy merkittäviä muutoksia. (8) On tarpeen yksinkertaistaa hallinnollisia menettelyjä niiden pienten muutosten osalta, jotka liittyvät markkinoille saattamista koskevien lupien ajantasaistamiseen, antamalla komissiolle mahdollisuus koota nämä ajantasaistukset kuuden kuukauden välein yhteen päätökseen. (9) Olisi selvennettävä aikataulua menettelylle, jota on noudatettava silloin, kun komissio ottaa käyttöön kiireellisiä turvallisuusrajoituksia. (10) Olisi selvennettävä entisestään myyntipäällysmerkintöjen, pakkausselosteen ja valmisteyhteenvedon tarkistusta. Tässä asetuksessa säädettyjä menettelyjä ei kuitenkaan pitäisi soveltaa myyntipäällysmerkintöjen tai pakkausselosteen muutoksiin, jotka eivät ole seurausta valmisteyhteenvedon muutoksista. (11) Selvyyden vuoksi on aiheellista korvata asetus (EY) N:o 542/95. (12) Tässä asetuksessa säädetyt toimenpiteet ovat ihmisille tarkoitettuja lääkkeitä käsittelevän pysyvän komitean sekä pysyvän eläinlääkekomitean lausunnon mukaiset, ON ANTANUT TÄMÄN ASETUKSEN: 1 artikla Aihe 1. Tässä asetuksessa säädetään asetuksen (ETY) N:o 2309/93 mukaisesti myönnettyjen markkinoille saattamista koskevien lupien ehtojen muutoksia koskevien hakemusten tutkimiseen tarkoitetusta menettelystä. 2. Tätä asetusta sovelletaan myös plasmaperäisten valmisteiden perusdokumentaation ja rokoteantigeenien perusdokumentaation ehtojen muutoksia koskevien hakemusten tutkimiseen, sellaisina kuin ne on määritelty direktiivin 2001/83/EY liitteessä I. 2 artikla Soveltamisala Tätä asetusta ei sovelleta: a) markkinoille saattamista koskevien lupien laajennuksiin, jotka täyttävät tämän asetuksen liitteessä II asetetut ehdot; b) markkinoille saattamista koskevan luvan siirtämiseen uudelle haltijalle; c) muutoksiin jäämän enimmäismäärässä, sellaisena kuin se on määriteltynä neuvoston asetuksen (ETY) N:o 2377/90(6) 1 artiklan 1 kohdan b alakohdassa. Ensimmäisen kohdan a alakohdassa tarkoitettu laajennus arvioidaan ihmisille tarkoitettujen lääkkeiden osalta asetuksen (ETY) N:o 2309/93 6-10 artiklassa säädetyn menettelyn mukaisesti ja eläinlääkkeiden osalta saman asetuksen 28-32 artiklassa säädetyn menettelyn mukaisesti. 3 artikla Määritelmät Tässä asetuksessa tarkoitetaan: 1) "markkinoille saattamista koskevan luvan ehtojen muutoksella" muutosta asetuksen (ETY) N:o 2309/93 6 artiklan 1 ja 2 kohdassa tai 28 artiklan 1 ja 2 kohdassa tarkoitettujen asiakirjojen sisältöön, sellaisina kuin ne olivat markkinoille saattamista koskevasta luvasta mainitun asetuksen 10 artiklan tai 32 artiklan mukaisesti tehdyn päätöksen tekohetkellä tai mahdollisten aiempien muutosten hyväksynnän jälkeen; 2) tyypin IA tai IB "pienellä muutoksella" muutosta, joka on lueteltu liitteessä I ja joka täyttää siinä asetetut ehdot; 3) tyypin II "huomattavalla muutoksella" muutosta, jota ei voida pitää pienenä muutoksena tai markkinoille saattamista koskevan luvan laajennuksena; 4) "kiireellisellä turvallisuusrajoituksella" valmistetietoihin tehtävää väliaikaista muutosta, joka koskee erityisesti yhtä tai useampaa seuraavista osista valmisteyhteenvedossa - käyttöaiheet, annostus, vasta-aiheet, varoitukset, kohde-eläinlajit ja varoajat - ja joka tehdään lääkkeen turvallisen käytön kannalta merkityksellisten uusien tietojen johdosta. 4 artikla Ilmoitusmenettely tyypin IA pienissä muutoksissa 1. Tyypin IA pienten muutosten osalta markkinoille saattamista koskevan luvan haltijan (jäljempänä "haltija") on toimitettava virastolle ilmoitus, jonka liitteenä ovat: a) kaikki tarpeelliset asiakirjat, muutoksen seurauksena muutetut asiakirjat mukaan luettuina; b) neuvoston asetuksessa (EY) N:o 297/95(7) säädetty asiaankuuluva maksu. 2. Ilmoitus saa koskea ainoastaan yhtä tyypin IA muutosta. Kun useita tyypin IA muutoksia on tarkoitus tehdä yhden markkinoille saattamista koskevan luvan ehtoihin, kustakin haettavasta tyypin IA muutoksesta on jätettävä erillinen ilmoitus; jokaisen näistä ilmoituksista on myös sisällettävä viittaus muihin ilmoituksiin. 3. Poikkeuksena 2 kohtaan, kun markkinoille saattamista koskevaan lupaan tehtävä tyypin IA muutos johtaa johdonmukaisiin tyypin IA muutoksiin, yksi ilmoitus voi kattaa kaikki tällaiset johdonmukaiset muutokset. Tässä yhdessä ilmoituksessa on oltava kuvaus näiden tyypin IA johdonmukaisten muutosten välisestä suhteesta. 4. Kun muutos edellyttää valmisteyhteenvedon, myyntipäällysmerkintöjen ja pakkausselosteen johdonmukaista tarkistusta, tätä pidetään osana muutosta. 5. Jos ilmoitus täyttää edellä 1-4 kohdassa asetetut vaatimukset, viraston on 14 päivän kuluessa ilmoituksen vastaanottamisesta todettava sen asianmukaisuus ja ilmoitettava siitä haltijalle. Viraston on tarvittaessa levitettävä 3 artiklan ensimmäisessä kohdassa tarkoitetut muutetut asiakirjat. Komissio ajantasaistaa tarvittaessa ja viraston laatiman ehdotuksen perusteella joka kuudes kuukausi markkinoille saattamista koskevat luvat, jotka on myönnetty asetuksen (ETY) N:o 2309/93 10 artiklan tai 32 artiklan nojalla. Komissio ilmoittaa ajantasaistetusta markkinoille saattamista koskevasta luvasta haltijalle. Asetuksen (ETY) N:o 2309/93 12 ja 34 artiklassa tarkoitettu yhteisön lääkerekisteri ajantasaistetaan tarvittaessa. 5 artikla Ilmoitusmenettely tyypin IB pienissä muutoksissa 1. Tyypin IB pienten muutosten osalta haltijan on toimitettava virastolle ilmoitus, jonka liitteenä ovat: a) kaikki tarpeelliset asiakirjat, jotka osoittavat, että liitteessä I vahvistetut ehdot haettavalle muutokselle täyttyvät, mukaan luettuina kaikki hakemuksen seurauksena muutetut asiakirjat; b) asetuksessa (EY) N:o 297/95 säädetty asiaankuuluva maksu. 2. Ilmoitus saa koskea ainoastaan yhtä tyypin IB muutosta. Kun useita tyypin IB muutoksia on tarkoitus tehdä yhteen markkinoille saattamista koskevaan lupaan, kustakin haettavasta tyypin IB muutoksesta on jätettävä erillinen ilmoitus; jokaisen näistä ilmoituksista on myös sisällettävä viittaus muihin ilmoituksiin. 3. Poikkeuksena 2 kohtaan, kun markkinoille saattamista koskevaan lupaan tehtävä tyypin IB muutos johtaa johdonmukaisiin tyypin IA tai tyypin IB muutoksiin, yksi tyypin IB ilmoitus voi kattaa kaikki tällaiset johdonmukaiset muutokset. Tässä yhdessä hakemuksessa on oltava kuvaus näiden tyypin I johdonmukaisten muutosten välisestä suhteesta. 4. Kun muutos edellyttää valmisteyhteenvedon, myyntipäällysmerkintöjen ja pakkausselosteen johdonmukaista tarkistusta, tätä pidetään osana muutosta. 5. Jos ilmoitus täyttää edellä 1-4 kohdassa asetetut vaatimukset, viraston on annettava vastaanottoilmoitus asianmukaisesta ilmoituksesta ja aloitettava 6-11 kohdassa säädetty menettely. 6. Jos virasto ei ole 30 päivän kuluessa asianmukaisesta ilmoituksesta annetun vastaanottoilmoituksen antamisesta lähettänyt haltijalle 8 kohdassa säädettyä lausuntoaan, haettu muutos katsotaan hyväksytyksi. Virasto ilmoittaa tästä haltijalle. Viraston on tarvittaessa levitettävä 3 artiklan ensimmäisessä kohdassa tarkoitetut muutetut asiakirjat. 7. Komissio ajantasaistaa tarvittaessa ja viraston laatiman ehdotuksen perusteella joka kuudes kuukausi markkinoille saattamista koskevat luvat, jotka on myönnetty asetuksen (ETY) N:o 2309/93 10 artiklan tai 32 artiklan nojalla. Komissio ilmoittaa ajantasaistetusta markkinoille saattamista koskevasta luvasta haltijalle. Asetuksen (ETY) N:o 2309/93 12 ja 34 artiklassa tarkoitettu yhteisön lääkerekisteri ajantasaistetaan tarvittaessa. 8. Kun virasto katsoo, että ilmoitusta ei voida hyväksyä, sen on ilmoitettava siitä ilmoituksen jättäneelle haltijalle 6 kohdassa tarkoitetun määräajan kuluessa esittäen lausuntonsa perustelut. 9. Haltija voi 30 päivän kuluessa 8 kohdassa tarkoitetun lausunnon vastaanottamisesta muuttaa ilmoitustaan ottaakseen asianmukaisesti huomioon lausunnossa esitetyt perustelut. Siinä tapauksessa 6 ja 7 kohdan säännöksiä sovelletaan muutettuun ilmoitukseen. 10. Jos haltija ei muuta ilmoitusta, ilmoitus katsotaan hylätyksi. Virasto ilmoittaa tästä haltijalle. 6 artikla Hyväksymismenettely tyypin II huomattavissa muutoksissa 1. Tyypin II huomattavien muutosten osalta haltijan on toimitettava virastolle hakemus, jonka liitteenä ovat: a) asiaankuuluvat tiedot ja hakemusta tukevat, 3 artiklan ensimmäisessä kohdassa tarkoitetut asiakirjat; b) haettuun muutokseen liittyvät lisätiedot; c) kaikki hakemuksen johdosta muutetut asiakirjat; d) lisäys tai päivitys nykyisiin asiantuntijalausuntoihin/katsauksiin/yhteenvetoihin haetun muutoksen huomioon ottamiseksi; e) asetuksessa (EY) N:o 297/95 säädetty asiaankuuluva maksu. 2. Hakemus saa koskea ainoastaan yhtä tyypin II muutosta. Kun useita tyypin II muutoksia on tarkoitus tehdä yhteen markkinoille saattamista koskevaan lupaan, kustakin haettavasta muutoksesta on jätettävä erillinen hakemus; jokaisen näistä hakemuksista on myös sisällettävä viittaus muihin hakemuksiin. 3. Poikkeuksena 2 kohtaan, kun tyypin II muutos johtaa johdonmukaisiin muutoksiin, yksi hakemus voi kattaa kaikki tällaiset johdonmukaiset muutokset. Tässä yhdessä hakemuksessa on oltava kuvaus näiden johdonmukaisten muutosten välisestä suhteesta. 4. Kun muutos edellyttää valmisteyhteenvedon, myyntipäällysmerkintöjen ja pakkausselosteen johdonmukaista tarkistusta, tätä pidetään osana muutosta. 5. Jos hakemus täyttää edellä 1-4 kohdassa asetetut vaatimukset, viraston on annettava vastaanottoilmoitus asianmukaisesta hakemuksesta ja aloitettava 6-10 kohdassa säädetty menettely. 6. Viraston toimivaltaisen komitean on annettava lausuntonsa 60 päivän kuluessa menettelyn aloittamisesta. Tätä määräaikaa voidaan lyhentää asian kiireellisyyden mukaan erityisesti turvallisuutta koskevien seikkojen kannalta. Tätä määräaikaa voidaan pidentää 90 päivään niiden muutosten osalta, jotka koskevat mukautuksia tai lisäyksiä hoidollisiin käyttöaiheisiin. Tätä määräaikaa pidennetään 90 päivään niiden muutosten osalta, jotka koskevat muutosta tai lisäystä muuhun kuin elintarvikkeiden tuotantoon tarkoitettuun kohde-eläinlajiin. 7. Edellä 6 kohdassa säädettyjen määräaikojen kuluessa toimivaltainen komitea voi lähettää haltijalle pyynnön lisätietojen toimittamisesta komitean asettamassa määräajassa. Menettely keskeytetään siihen asti, kunnes pyydetyt lisätiedot on toimitettu. Tässä tapauksessa 6 kohdassa säädettyjä määräaikoja voidaan pidentää lisäajalla, jonka kyseinen komitea määrittää. 8. Kun toimivaltainen komitea antaa lausunnon, viraston on ilmoitettava siitä viipymättä haltijalle ja komissiolle ja lähetettävä tarvittaessa komissiolle markkinoille saattamista koskevan luvan ehtoihin tehtävät muutokset sekä asetuksen (ETY) N:o 2309/93 9 artiklan 3 kohdassa ja 31 artiklan 3 kohdassa tarkoitetut asiakirjat. 9. Asetuksen (ETY) N:o 2309/93 9 artiklan 1 ja 2 kohtaa tai 31 artiklan 1 ja 2 kohtaa sovelletaan toimivaltaisen komitean antamaan lausuntoon. 10. Komissio muuttaa tarvittaessa ja viraston laatiman ehdotuksen perusteella markkinoille saattamista koskevaa lupaa, joka on myönnetty asetuksen (ETY) N:o 2309/93 10 artiklan tai 32 artiklan nojalla. Turvallisuutta koskeviin seikkoihin liittyviä muutoksia koskevat päätökset on pantava täytäntöön aikataulussa, josta sovitaan komission ja haltijan välillä. Komissio ilmoittaa muutetusta markkinoille saattamista koskevasta luvasta haltijalle. 11. Asetuksen (ETY) N:o 2309/93 12 ja 34 artiklassa tarkoitettu yhteisön lääkerekisteri ajantasaistetaan tarvittaessa. 7 artikla Ihmisen influenssarokotteet 1. Ihmisen influenssarokotteita koskevien markkinoille saattamista koskevien lupien ehtoihin tehtäviin muutoksiin sovelletaan 2-6 kohdassa säädettyä menettelyä. 2. Viraston on 45 päivän kuluessa asianmukaisen hakemuksen vastaanottamisesta annettava lausuntonsa direktiivin 2001/83/EY liitteessä I olevassa 3 osassa tarkoitetuista laatua koskevista asiakirjoista arviointikertomuksen perusteella. 3. Virasto voi 2 kohdassa säädetyssä määräajassa pyytää haltijaa toimittamaan lisätietoja. 4. Viraston on viipymättä toimitettava lausuntonsa komissiolle. Komissio tekee päätöksen asetuksen (ETY) N:o 2309/93 10 artiklan nojalla myönnetyn markkinoille saattamista koskevan luvan ajantasaistamisesta. Tämä päätös pannaan täytäntöön sillä edellytyksellä, että 5 kohdassa säädetty viraston lopullinen lausunto on myönteinen. Komissio ilmoittaa ajantasaistetusta markkinoille saattamista koskevasta luvasta haltijalle. 5. Haltijan on toimitettava lääkevalmistetta koskevat kliiniset tiedot ja tarvittaessa sen säilyvyyttä koskevat tiedot virastolle viimeistään 12 päivää 1 kohdassa säädetyn määräajan päättymisen jälkeen. Viraston on arvioitava nämä tiedot ja annettava lopullinen lausuntonsa 10 päivän kuluessa ensimmäisessä alakohdassa tarkoitettujen tietojen vastaanottamisesta. Viraston on toimitettava lopullinen lausunto komissiolle ja markkinoille saattamista koskevan luvan haltijalle kolmen seuraavan päivän kuluessa. 6. Asetuksen (ETY) N:o 2309/93 12 artiklassa tarkoitettu yhteisön lääkerekisteri ajantasaistetaan tarvittaessa. 8 artikla Ihmisen sairauksiin liittyvä pandemiatilanne Komissio voi Maailman terveysjärjestön tai yhteisön Euroopan parlamentin ja neuvoston päätöksen 2119/98/EY(8) puitteissa asianmukaisesti tunnustamissa ihmisen influenssavirukseen liittyvissä pandemiaolosuhteissa katsoa poikkeuksellisesti ja väliaikaisesti ihmisen influenssarokotteiden markkinoille saattamista koskevan luvan ehtojen muutoksen hyväksytyksi, kun hakemus on vastaanotettu, vaikka 7 artiklassa säädettyä menettelyä ei ole saatettu päätökseen. Kliinistä turvallisuutta ja kliinistä tehoa koskevat täydelliset tiedot voidaan kuitenkin toimittaa tämän menettelyn aikana. Kun kyseessä on muuhun ihmisen sairauteen kuin ihmisen influenssavirukseen liittyvä pandemiatilanne, edellä olevaa ensimmäistä kohtaa ja 7 artiklaa voidaan soveltaa soveltuvin osin. 9 artikla Kiireelliset turvallisuusrajoitukset 1. Jos haltija ottaa käyttöön ihmisten tai eläinten terveydelle aiheutuvaan riskiin liittyviä kiireellisiä turvallisuusrajoituksia, haltijan on viipymättä ilmoitettava siitä virastolle. Jos virasto ei ole esittänyt vastalauseita 24 tunnin kuluessa kyseisen tiedon vastaanottamisesta, kiireelliset turvallisuusrajoitukset katsotaan hyväksytyiksi. Kiireelliset turvallisuusrajoitukset pannaan täytäntöön aikataulussa, josta sovitaan viraston kanssa. Kiireellistä turvallisuusrajoitusta vastaava muutoshakemus on jätettävä 6 artiklassa vahvistetun menettelyn soveltamiseksi virastolle välittömästi ja joka tapauksessa 15 päivän kuluessa siitä, kun kyseinen kiireellinen turvallisuusrajoitus on pantu alulle. 2. Kun komissio ottaa käyttöön kiireellisiä turvallisuusrajoituksia, jotka kohdistuvat haltijaan, haltijan on jätettävä muutoshakemus, jossa otetaan huomioon komission asettamat turvallisuusrajoitukset. Kiireelliset turvallisuusrajoitukset pannaan täytäntöön aikataulussa, josta sovitaan viraston kanssa. Edellä 6 artiklassa säädettyjen menettelyjen soveltamiseksi on kiireellisiä turvallisuusrajoituksia vastaava muutoshakemus, muutoksen tueksi esitettävät soveltuvat asiakirjat mukaan luettuina, jätettävä virastolle viipymättä ja joka tapauksessa 15 päivän kuluessa kiireellisen turvallisuusrajoituksen alulle panemisesta. Ensimmäinen ja toinen alakohta eivät rajoita asetuksen (ETY) N:o 2309/93 18 artiklan ja 40 artiklan soveltamista. 10 artikla Kumoaminen Kumotaan asetus (EY) N:o 542/95. Viittauksia kumottuun asetukseen pidetään viittauksina tähän asetukseen. 11 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä lokakuuta 2003. Kuitenkin plasmaperäisten valmisteiden perusdokumentaation ja rokoteantigeenien perusdokumentaation muutoshakemusten tutkimisen osalta tätä asetusta sovelletaan päivästä, jona direktiivin 2001/83/EY liitteen I muuttamisesta annettu komission direktiivi tulee voimaan. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä kesäkuuta 2003. Komission puolesta Erkki Liikanen Komission jäsen (1) EYVL L 214, 24.8.1993, s. 1. (2) EYVL L 88, 24.3.1998, s. 7. (3) EYVL L 55, 11.3.1995, s. 15. (4) EYVL L 153, 27.5.1998, s. 11. (5) EYVL L 311, 28.11.2001, s. 67. (6) EYVL L 224, 18.8.1990, s. 1. (7) EYVL L 35, 15.2.1995, s. 1. (8) EYVL L 268, 3.10.1998, s. 1. LIITE I 3-5 ARTIKLASSA TARKOITETTUJEN MARKKINOILLE SAATTAMISTA KOSKEVAN LUVAN PIENTEN MUUTOSTEN (TYYPPI IA ja IB) LUETTELO JA EHDOT Johdantolausekkeet Muutosten nimikkeet on numeroitu ja alaluokat on merkitty pienempää kirjasinkokoa olevilla kirjaimilla ja numeroilla. Ehdot, joiden mukaan tietty muutos kuuluu joko tyypin IA tai tyypin IB menettelyn piiriin, esitetään kunkin alaluokan osalta ja luetellaan kunkin muutoksen alla. Muiden muutosten kattamiseksi on tarpeen jättää samanaikaisesti hakemukset kaikista johdonmukaisista tai rinnakkaisista muutoksista, jotka voivat liittyä haettavaan muutokseen, ja esittää selvästi näiden muutosten välinen suhde. Niiden ilmoitusten osalta, joihin sisältyy Euroopan farmakopean sertifikaatti, ja kun muutos koskee sertifikaattia varten jätettyä asiakirja-aineistoa, kyseisen mukautuksen edellyttämät asiakirjat on jätettävä lääkkeiden laatuasioista vastaavalle Euroopan neuvoston yksikölle (European Directorate for the Quality of Medicines, EDQM). Jos todistusta tarkistetaan mukautuksen arvioinnin seurauksena, kaikki asianomaiset markkinoille saattamista koskevat luvat on saatettava ajan tasalle. Monissa tapauksissa tämä voidaan tehdä tyypin IA ilmoituksella. Biologinen lääke on valmiste, jonka vaikuttava aine on biologinen aine. Biologinen aine on aine, joka tuotetaan tai eristetään biologisesta lähteestä ja josta on tarpeen tehdä fysikaalis-kemiallis-biologiset analyysit ja tarkastella tuotantoprosessia ja sen valvontaa aineen kuvaamiseksi ja laadun määrittämiseksi. Tämän seurauksena biologisina lääkkeinä pidetään seuraavia: immunologisia lääkkeitä ja ihmisverestä tai -veriplasmasta peräisin olevia lääkkeitä, sellaisina kuin ne on määritelty direktiivin 2001/83/EY 1 artiklan 4 ja 10 kohdassa; immunologisia eläinlääkkeitä, sellaisina kuin ne on määritelty direktiivin 2001/82/EY 1 artiklan 7 kohdassa; lääkkeitä, jotka kuuluvat asetuksen (ETY) N:o 2309/93 liitteessä olevan A osan soveltamisalaan; pitkälle kehitetyssä terapiassa käytettäviä lääkkeitä, sellaisina kuin ne on määritelty direktiivin 2001/83/EY liitteessä I olevassa IV osassa. Bioteknologisen vaiheen lisääminen muun kuin proteiinipitoisen ainesosan valmistusmenetelmään, voidaan tehdä tyypin I muutoksen nro 15 tai nro 21 koskevien säännösten mukaisesti. Tällainen muutos ei rajoita muita tässä liitteessä lueteltuja muutoksia, joita voidaan soveltaa tässä nimenomaisessa yhteydessä. Asetuksen (ETY) N:o 2309/93 liitteen A osassa luetellun bioteknologisen menetelmän avulla saadun proteiinipitoisen ainesosan sisällyttäminen lääkevalmisteeseen kuuluu mainitun asetuksen soveltamisalaan. Tiettyihin tuoteryhmiin(1) sovellettavaa yhteisön lainsäädäntöä on noudatettava. Ei ole tarpeen ilmoittaa toimivaltaisille viranomaisille Euroopan farmakopean tai jäsenvaltion kansallisen farmakopean ajantasaistetusta monografiasta, jos ajantasaistetun monografian noudattaminen toteutetaan kuuden kuukauden kuluessa sen julkaisemisesta ja luvan saaneen lääkkeen asiakirjoissa viitataan "voimassa olevaan painokseen". Tässä asiakirjassa testimenetelmällä on sama merkitys kuin analyysimenetelmällä ja rajoilla on sama merkitys kuin hyväksymisedellytyksillä. Komissio kuulee jäsenvaltioita, virastoa ja asianomaisia osapuolia ja laatii ja julkaisee yksityiskohtaiset ohjeet asiakirjoista, jotka on toimitettava. >TAULUKON PAIKKA> (1) Euroopan parlamentin ja neuvoston asetuksen (EY) N:o 258/97 (EYVL L 43, 14.2.1997, s. 1) mukaisilta elintarvikkeilta ja elintarvikkeiden ainesosilta, Euroopan parlamentin ja neuvoston direktiivin 94/36/EY (EYVL L 237, 10.9.1994, s. 13) soveltamisalaan kuuluvilta elintarvikkeissa käytettäväksi tarkoitetuilta väriaineilta, neuvoston direktiivin 88/388/ETY (EYVL L 184, 15.7.1988, s. 61) soveltamisalaan kuuluvilta elintarvikkeiden lisäaineilta, neuvoston direktiivissä 88/344/ETY (EYVL L 157, 24.6.1988, s. 28), sellaisena kuin se on viimeksi muutettuna direktiivillä 92/115/ETY (EYVL L 409, 31.12.1992, s. 31) tarkoitetuilta uuttamisliuottimilta, sekä valmistukseen/tuotantoon lisätyn bioteknologisen vaiheen kautta saaduilta elintarvikkeilta ja elintarvikkeiden ainesosilta ei edellytetä ilmoittamista muutoksena markkinoille saattamista koskevan luvan ehtoihin. LIITE II MARKKINOILLE SAATAMISTA KOSKEVAN LUVAN MUUTOKSET, JOISTA TEHDÄÄN 2 ARTIKLASSA TARKOITETTU LAAJENNUSHAKEMUS Näiden muutosten, jotka luetellaan jäljempänä, katsotaan edellyttävän 2 artiklassa tarkoitettua "laajennusta" koskevaa hakemusta. Yhteisön on myönnettävä olemassa olevan markkinoille saattamista koskevan luvan laajennus tai muutos. Lääkkeen nimi on "laajennuksessa" sama kuin lääkkeen olemassa olevassa markkinoille saattamista koskevassa luvassa. Komissio kuulee jäsenvaltioita, virastoa ja asianomaisia osapuolia ja laatii ja julkaisee yksityiskohtaiset ohjeet asiakirjoista, jotka on toimitettava. Muutokset, jotka edellyttävät laajennushakemusta 1. Vaikuttavan aineen (vaikuttavien aineiden) muutokset: i) vaikuttavan aineen (vaikuttavien aineiden) korvaaminen toisella suolalla, esterillä, kompleksilla tai johdannaisella (jonka vaikuttava osa on sama), kun teho-/turvallisuusominaisuudet eivät ole merkittävästi erilaiset; ii) korvaaminen toisella isomeerilla, eri isomeeriseoksella, seoksen korvaaminen eristetyllä isomeerillä (esimerkiksi rasemaatin korvaaminen yksittäisellä enantiomeerillä), kun teho-/turvallisuusominaisuudet eivät ole merkittävästi erilaiset; iii) biologisen aineen tai bioteknisesti tuotetun aineen korvaaminen hieman toisenlaisella molekyylirakenteella; vasta-aineen tai muun materiaalin tuottamiseen käytetyn vektorin muuntaminen, mukaan lukien eri alkuperää olevat kantasolupankit, kun teho-/turvallisuusominaisuudet eivät ole merkittävästi erilaiset; iv) radioaktiivisen aineen uusi ligandi tai liittämismekanismi; v) muutos uuttamisliuottimessa tai kasvirohdoksen suhteessa rohdostuotteeseen, kun teho-/turvallisuusominaisuudet eivät eroa merkittävästi. 2. Vahvuuden, lääkemuodon ja antoreitin muutokset: i) muutos biologisessa hyötyosuudessa; ii) muutos farmakokinetiikassa, esimerkiksi muutos vapautumisnopeudessa; iii) vahvuuden muuttaminen tai uuden vahvuuden lisääminen; iv) lääkemuodon muuttaminen tai uuden lääkemuodon lisääminen; v) antoreitin muuttaminen tai uuden antoreitin lisääminen(1). 3. Muut tuotantoeläimillä käytettävien eläinlääkkeiden muutokset: kohde-eläinlajin muuttaminen tai lisääminen. (1) Parenteraalisen antotavan osalta on erotettava toisistaan valtimonsisäinen, laskimonsisäinen, lihaksensisäinen, ihonalainen ja muu antoreitti. Siipikarjan rokotuksissa antoreittiä hengitysteitse tai suun tai silmän kautta (sumute) pidetään samanarvoisina antoreitteinä.